SAT ปรับกำไรปี 61-62 หลังอุตสาหกรรมยานยนต์ฟื้นดันผลงานโตเด่น
SAT ปรับกำไรปี 61-62 หลังอุตสาหกรรมยานยนต์ฟื้นดันผลงานโตเด่น
23 พ.ค. 2561

บล.ฟิลลิป ระบุในบทวิเคราะห์วันนี้(23พ.ค.)ว่า บริษัท สมบูรณ์ แอ๊ดวานซ์ เทคโนโลยี จำกัด (มหาชน) หรือ SAT จากการประชุมนักวิเคราะห์ ทางฝ่ายมีมุมมองบวกต่อผลดำเนินงาน SAT คาดเติบโตดีกว่าครั้งก่อน หลังผู้บริหาร SAT ปรับเพิ่มยอดผลิตรถยนต์ปี 61จากเดิม 2.03 ล้านคัน เป็น 2.10 ล้านคัน บวกกับตัวเลขยอดผลิตรถยนต์ช่วง 4M61 ออกมาส่งสัญญาณฟื้นตัว โต 11.3% เทียบช่วงเดียวกันของปีก่อน แตะระดับ 6.74 แสนคัน
ขณะที่อุตสาหกรรมเครื่องจักรกลการเกษตรยังโตดีเช่นกัน สะท้อนจากช่วง ไตรมาส1/61 SAT มียอดผลิตเครื่องจักรกลการเกษตรอยู่ที่ 18,000 คัน เติบโต 24% เทียบช่วงเดียวกันของปีก่อน นอกจากนี้ในแง่ของผลดำเนินงาน SAT ยังมีปัจจัยบวกจากยอดคำสั่งซื้อลูกค้าใหม่ GKN ที่เริ่มเข้ามาแล้วช่วง ไตรมาส1/61 และคาดเพิ่มขึ้นต่อเนื่องในช่วง 2H61 ผลักดันยอดทั้งปีราว 300 ลบ. รวมถึงยอดขาย Axle shaft สำหรับ Big truck ที่คาดจะมียอดในช่วง 2Q61 (ยอดขายทั้งปี 60-70 ลบ.) ซึ่งคาดช่วยชดเชยยอดขายที่หายไปบางส่วนหลังโอนธุรกิจสปริง (BSK) ซึ่งเดิมเป็น บ.ย่อย (สัดส่วนยอดขาย 13% ของยอดรวม) ออกไปตั้งบริษัทร่วมทุนกับ MUBEA Engineering AG
เพื่อสะท้อนแนวโน้มอุตสาหกรรมยานยนต์ที่ส่งสัญญาณฟื้นตัวชัดเจนจากยอดผลิตรถยนต์ช่วง ไตรมาส1/61 เติบโต 11.1% เทียบช่วงเดียวกันของปีก่อน และยอดผลิตรถยนต์เดือน เม.ย. 61 ล่าสุดที่ออกมายังเติบโต 11.9% เทียบช่วงเดียวกันของปีก่อน ตลอดจนผลดำเนินงานของ SAT ช่วง ไตรมาส1/61 ออกมาดีกว่าคาด หลักๆ จาก GPM ที่ปรับตัวดีขึ้นจากช่วง 1Q60 ที่ 15.9% มาอยู่ที่ 18.2% ทางฝ่ายจึงปรับประมาณการกำไรปกติปี 61-62 เพิ่มขึ้นเฉลี่ยปีละ 6.1% โดยยังคงประมาณการยอดขายรวมคาดลดลง 8.6% y-y แต่เพิ่มอัตรากำไรขั้นต้นจาก U-Rate ที่ดีขึ้น หลังตัดธุรกิจสปริง (BSK) ซึ่งมีอัตราทำกำไรและ U-Rate ที่ต่ำออกไป ตลอดจน SG&amp;A/Sales คาดลดลงจากการคุมต้นทุนและเพิ่มประสิทธิภาพการผลิต และเมื่อรวมกับค่าใช้จ่ายทางการเงินที่ลดลงหลังบริษัทชำระหนี้ต่อเนื่อง ทำให้ปี 61 คาด SAT มีกำไรปกติเท่ากับ 850 ล้านบาท เติบโต 26.9% เทียบช่วงเดียวกันของปีก่อน
ด้วยแนวโน้มอุตสาหกรรมยานยนต์ที่ฟื้นตัว บวกกับรับรู้ผลกระทบเชิงบวกจาก Margin Expansion หลังตัดธุรกิจสปริง (BSK) ซึ่งมีอัตราทำกำไรต่ำออกไป ทางฝ่ายจึงปรับประมาณการกำไรขึ้น และประเมินราคาพื้นฐานปี 61 ใหม่ที่ 24.00 บาท อิง P/E 12 เท่า คงคำแนะนำ “ทยอยซื้อ”
 
 